|  |
| --- |
| ***Директни плащания*** |

**1. В началото на изминалата седмица беше изплатено подпомагането на втория транш по Схемата за преходна национална помощ за говеда, необвързана с производството, за Кампания 2020 г.** Изплатените средства са в размер на 14 331 452 лв. и са преведени към 4101 животновъди, заявили подпомагане по схемата. Припомняме, че на 20 октомври 2020 г. беше преведен първият транш в размер на 17 474 467 лв. Ставката за плащането на едно допустимо за подпомагане животно по тази схема е определена със [Заповед на № РД 09-826 от 16.10.2020 г.](https://www.mzh.government.bg/media/filer_public/2020/10/16/zapoved_stavki_pndj-1_camp2020_bMnQB0L.pdf) на министъра на земеделието и храните. Право на подпомагане по схемата имат земеделски стопани, които са отглеждали 10 или повече говеда и/или 10 или повече биволи, регистрирани към 28 февруари 2009 г. и към последния ден за подаване на заявленията за подпомагане от текущата кампания отглеждат в стопанствата си поне 70% от референтния брой животни.

|  |  |
| --- | --- |
| ***Пазарна подкрепа*** |  |

**2. На 01 февруари 2021 г. стартира прием на заявления за подпомагане по мярка „Инвестиции в предприятията“ от Национална**та **програма за подпомагане на лозаро-винарския сектор за периода 2019 – 2023 г.** Със заповед№ 03-РД/4133 от 18.12.2020 г. на изпълнителния директор на Държавен фонд „Земеделие“ прием по мярката се отваря в периода 01-19.02.2021 г. определен е и индикативен бюджет, както следва: за финансова 2021 г. – 9 025 043,30 лв., за финансова 2022 г. - 8 825 30467 лв. и за финансова 2023 – 16 624 300,00 лв. Мярката обхваща дейности, насочени към изпълнението на инвестиции за подобряване на материални и нематериални активи – съоръжения за преработка и/или инфраструктура на предприятията в лозаро-винарския сектор. удължаване срока на действие на тези кризисни мерки. Поради продължаващите смущения на пазара във връзка с пандемията от КОВИД 19, предстои публикуване на регламент на ЕК, с който размерът на помощта по мярката ще бъде увеличен на 70% от допустимите разходи за договори сключени до 15.10.2021 г. Кандидатите следва да подават своите заявления за подпомагане в централно управление на ДФЗ. Информация и образци на документите, необходими за кандидатстване за подпомагане по мярка „Инвестиции в предприятия“ са налични на сайта на ДФ „Земеделие“: **https://www.dfz.bg/bg/selskostopanski-pazarni-mehanizmi/vino/measures/Investicii\_v\_predpriatia/**

|  |  |
| --- | --- |
| ***Визия за ОСП след 2020 г.*** |  |

**3. Нова еко-схема предвижда засилена диверсификация на културите в обработваемите земи в Общата селскостопанска политика за периода 20231 - 2027 г.** Проектът на интервенция беше представен по време на видеоконферентно заседание на Тематичната работна група (ТРГ) за разработване на Стратегически план за развитие на земеделието и селските райони за периода 2023 - 2027 г. В земеделски стопанства с обработваема земя до 9.99 ха, условие ще бъде отглеждането на най-малко 2 различни култури. При стопанства с обработваема земя между 10 и 30 ха, ще е нужно отглеждането на 3 различни култури, а над 30 ха - най-малко 4. Предвижда се и изискване основните култури да отговарят на определено процентно съотношение спрямо общата площ на обработваемата земя. Зимните и пролетните култури ще се разглеждат като различни култури, дори когато са от един и същи род. Проектът на еко-схемата включва и поддържане на междуредията, както и екстензивно поддържане на постоянно затревените площи с пасищни животни. Площта на обработваемата земя, трайните насаждения и постоянно затревените площи, трябва да отговаря на изискванията за допустимост за директни плащания. При трайните насаждения междуредията ще се поддържат с азотофиксиращи и/или тревни култури, включени в списък. Предложението за постоянно затревените площи е да се поддържат екстензивно с пасищни животни. Условията за пашуване ще са от 0.3 до 1 ЖЕ/ха, като минималният период ще бъде 60 дни за съответната година. Представени бяха проектите на плащания за площи с въведени задължителни изисквания в зони от Натура 2000, както и финансирането за горски територии в тези зони. Обсъдено беше създаването на Комитет за наблюдение, който ще осъществява мониторинг на прилагането на Стратегическия план за развитие на земеделието и селските райони (СПРЗСР) за периода 2023-2027. Той ще следи за ефективността и качеството на изпълнението на Плана, с оглед постигане на заложените в него цели. Дискутирани бяха мерките за мониторинг и докладване на информацията, необходима за оценка на изпълнението на Стратегическия план на ОСП, както и техническата помощ за неговото ефективно администриране.

**4. Най-голямото фермерско лоби в ЕС Копа-Коджека излезе с подробен отговор по съвместния Проектодоклад на Комисията по земеделие и Комисията по околна среда на Европейския парламент относно стратегията „От фермата до трапезата*“,* като предложи серия от изменения, които премахват препратките към отговорността на хранителните системи за неблагоприятни ефекти върху здравето, климата, околна среда и биоразнообразието.** В документ от 19 януари, изпратен до членовете на Европейския парламент, лобистите предлагат думата „трансформиран“, която описва начина, по който се произвежда и консумира храна, да бъде заменена с по-малко драматичната дума „адаптиран“. Копа-Коджека набляга на въпроса, че политиката трябва да подобри икономическата устойчивост на земеделието. Предлага извършването на оценка на въздействието на ключовите цели в стратегията, като намаляване на пестицидите, химическите торове и антимикробните средства. В допълнение иска признаване на възможността за „значително отрицателно въздействие върху устойчивостта на сектора, доходите на фермерите и продоволствена сигурност“. Фермерската организация предлага политиката на ЕС за насърчаване да включва всички селскостопански продукти, за да се гарантира, че те са подкрепени и могат да допринесат за подобряване на устойчивостта на световното производство и потребление. Копа Коджека предлага думата „задължително“ да бъде заменена с думата „хармонизирано“, във връзка с предложението за етикетиране на хранителната стойност на предната страна на опаковките на хранителните продукти. Предложенията за изменения включват и премахване на препратката към „важността на насърчаването на устойчивото развитие на диети чрез повишаване на осведомеността на потребителите за въздействието на моделите на потребление и предоставяне на информация за диетите, които са по-добри за човешкото здраве и имат по-нисък отпечатък върху околната среда“. Копа Коджека отбелязва, че не може да си позволи загуба на време и въздържане от използването на модерни технологии, като нови техники за отглеждане на животни и растения, изкуствен интелект и цифрови технологии. В документа се казва, че новите техники за размножаване биха могли да подобрят толерантността на сортовете растения към вредителите, както и устойчивостта към болести по животните. Те призовават за търговски споразумения, с които да се гарантира, че заинтересованите страни участват активно в насърчаването на принципите за устойчиво развитие. Международните стандарти, които са в съответствие с европейските амбиции за опазване на околната среда и климата и за устойчив растеж също трябва да бъдат гарантирани. За да се осигури глобален преход към устойчиви хранителни системи, тези споразумения трябва да включват основни и задължителни елементи от Парижкото споразумение за изменението на климата.

|  |  |
| --- | --- |
| ***Още от ЕС и света*** |  |

**5. Президентът на САЩ Джо Байдън, положи клетва на 20 януари и обяви ключови постове на висши държавни служители, включително и на новия заместник-министър на земеделието д-р Джуъл Броно (Dr. Jewel Bronaugh).** Новият заместник-министър на земеделието на САЩ е била 16-и комисар на Министерство на земеделието и потребителските услуги във Вирджиния от 2018 г. Преди това, тя е била изпълнителен директор на щат Вирджиния в Агенцията за земеделски услуги на USDA (FSA) от юли 2015 г. Предишната й позиция е като декан на Земеделския колеж в Университета на Вирджиния. Президентът Байдън заяви, че неговата администрация ще направи всичко възможно, за да осигури незабавна и спешна помощ за облекчаване на положението на американците, за справяне с кризата COVID-19, икономическия спад, неравенството и кризата с климата. Един от първите актове при встъпване в длъжност на новия американски лидер беше да подпише изпълнителна заповед за присъединяване на САЩ към Парижкото споразумение за климата. С този акт се отменя решението от 4 ноември 2020 г. на неговия предшественик Доналд Тръмп да изтегли САЩ от Парижкото споразумение за климата.